b'\n_START_ARTICLE_\nFrancisco Morales Nieva\n_START_SECTION_\nBiografia\n_START_PARAGRAPH_\nNascut el 29 de desembre de 1924 a Valdepe\xc3\xb1as, va traslladar-se amb la seva fam\xc3\xadlia a Madrid vers el 1941 despr\xc3\xa9s d\'haver escrit les seves primeres obres teatrals durant la Guerra Civil espanyola. A la ciutat castellana el seu pare el va fer relacionar-se amb el m\xc3\xb3n esc\xc3\xa8nic, ampliant els seus coneixements i horitzons._NEWLINE_Despr\xc3\xa9s d\'entrar a l\'Escola de Belles Arts de San Fernando el 1942 aconsegu\xc3\xad, el 1953, una beca per estudiar pintura a Par\xc3\xads, on va relacionar-se amb Samuel Beckett, Fernando Arrabal, Bertolt Brecht i Eug\xc3\xa8ne Ionesco. Despr\xc3\xa9s de col\xc2\xb7laborar amb Pier Paolo Pasolini amb la seva primera pel\xc2\xb7l\xc3\xadcula Accattone va retornar a Madrid gr\xc3\xa0cies a Adolfo Marsillach, que li va demanar la craci\xc3\xb3 dels decorats i vestuari de la seva obra Pigmali\xc3\xb3._NEWLINE_Durant tota la seva vida va anar alternat la creaci\xc3\xb3 d\'escenografies per obres de teatre aix\xc3\xad com la seva activitat de dramat\xc3\xbargia. Aix\xc3\xad mateix tamb\xc3\xa9 va participar en l\'elaboraci\xc3\xb3 de decorats per al cinema a Chicas de club (Jordi Grau, 1972), Ana y los lobos (Carlos Saura, 1973), Habla mudita (Manuel Guti\xc3\xa9rrez Arag\xc3\xb3n, 1973) i La prima Ang\xc3\xa9lica (Carlos Saura, 1974); del vestuari a Bodas de Sangre (Carlos Saura, 1981); i del gui\xc3\xb3 en l\'adaptaci\xc3\xb3 televisiva Tirante el Blanco de 1987 per a TVE._NEWLINE_Entre els diversos premis aconseguits cal destacar el Premi "Mayte" el 1977, el Premi Nacional de Teatre d\'Espanya el 1980, el Premi Pr\xc3\xadncep d\'Ast\xc3\xbaries de les Lletres per la seva cont\xc3\xadnua renovaci\xc3\xb3 de la tradici\xc3\xb3 teatral espanyola, per la seva creaci\xc3\xb3 verbal i la seva invenci\xc3\xb3 d\'espais esc\xc3\xa8nics i el Premi Nacional de Literatura Dram\xc3\xa0tica d\'Espanya el 1992. Entre 1986 i 2016 va formar part de la Reial Acad\xc3\xa8mia Espanyola de la Llengua.'